text: Størst befolkningsvækst i Horsens
  11 maj 2011 kl. 13.00
  Horsens er den kommune i Syd- og Sønderjylland, der får den største tilvækst i befolkningstallet frem til 2040. Indbyggertallet stiger fra 83.000 til knap 106.000. Det er en stigning på 27,9 procent.
  Det fremgår af en befolkningsfremskrivning fra Danmarks Statistik, der er baseret på den hidtidige tilvækst i kommunerne.
  Horsens bliver kun overgået af København og Vallensbæk.
  I Syd- og Sønderjylland ligger de sønderjyske kommuner i bunden. Her går befolkningstallet tilbage frem til 2040.
  
  Samlet oversigt
  Her er den samlede oversigt for de 15 kommuner i Syd- og Sønderjylland:
  I Horsens stiger befolkningstallet med 27,9 procent til knap 106.000 indbyggere.
  Hedensted: 15 procent til 52.871.
  Vejle: 9,2 procent til 117.084.
  Ikast-Brande: Knap 9 procent til 44.209.
  Kolding: 8,4 procent til 96.672.
  Vejen: 7,4 procent til 45.841.
  Fanø: 7,3 procent til 3.449.
  Fredericia: 5,7 procent til 52.988.
  Esbjerg: 3,7 procent til 119.464.
  Varde: 3,5 procent til 52.129.
  Billund: 1,1 procent til 26.443.
  Aabenraa: 0,1 procent til 59.730.
  Haderslev: Minus 1,16 procent til 55.464 procent.
  Sønderborg: Minus 4,2 procent til 73.018.
  Tønder: Minus 4,67 procent til 37.621.
  
  Væksten i Horsens
  Væksten i Horsens kommer især fra tilflyttere fra Aahus, da man får mere bolig for pengene i Horsens. Samtidig har byen talrige arbejdspladser inden for en radius på 30 kilometer, og det er let at komme til dem ved hjælp af tog og motorvej.
  Tallene er udtryk for en spådom, men de kan virke selvforstærkene, da de indgår i samfundets planlægning af veje, jernbaner, sygehuse, erhvervudvikling med mere.
  